Randers/Syddjurs: Horsens Folkeblad erfarer mandag fra Retten i Randers, at sagen mod tidligere byrådsmedlem i Syddjurs Kommune Per Zeidler skal køre som en tilståelsessag ved Retten i Randers. Der er afsat seks timer 16. maj til den omfattende sag.

Per Zeidlers forsvarsadvokat Henrik Garlik Jensen bekræfter tidspunktet.

- Jeg kan bekræfte, at sagen er berammet til 16. maj klokken 9, siger han til avisen mandag.

Derudover, vil der ikke komme yderligere tiltale i sagen, som der ellers lægges op til i det 11 sider lange anklageskrift fra 7. januar.

- Anklagemyndigheden har opgivet yderligere sigtelser i sagen, lyder det fra Henrik Garlik Jensen.

Han vil dog hverken be- eller afkræfte, om Per Zeidler tilstår alle 111 forhold i anklageskriftet, men henviser til, hvad der sker på retsdagen.

- Med hensyn til hvad der skal ske 16. maj, må vi afvente og se processen, og hvad der bliver afgivet af forklaring, siger han.

Kan du bekræfte, at der er tale om en tilståelsessag?

- Men hensyn til skyldsspørgsmålet, må vi også afvente at se, hvad der sker 16. maj.